# Centre de Creació La Escocesa

La Escocesa és un centre de producció artística de propietat municipal per a artistes residents a la ciutat, situada en l'antic complex de La Escocesa al Poblenou de Barcelona. Des del 2008 allotja tallers d'artistes i actualment forma part de la xarxa de Fàbriques de Creació de Barcelona.

## Història

El 1984, la societat Johnston, Shields & Cia va tancar la seva fàbrica de teixits i els treballadors van crear la cooperativa Lace Bobinet, SA, que hi va romandre fins al 1998. El 1999, la fàbrica començà a allotjar alguns artistes en petits tallers amb el suport de col·lectius veïnals.
El 2006, Renta Corporación va comprar els terrenys per enderrocar els edificis i fer-hi pisos, però el mateix any, l'Institut de Cultura de Barcelona va incloure l'espai dins del projecte de Fàbriques per la creació artística, establint un ús públic per a les naus, que sumen 2.400 m². El 2008, l'Ajuntament va cedir la gestió de l'espai a l'EMA Associació d’Idees, formada per artistes de diverses disciplines. L'associació crea convocatòries per a acollir els artistes i organitzar-hi esdeveniments culturals.
Com a artistes residents hi han passat Alberto Peral, Carlos Ótica, David Franklin, Diego Mallo Ferrer, Emil Naula, Hugo Orlandini, Joan-Marc Llapispanc, Juan Francisco Segura Martinez, Labuenaylamala, Marco Noris, Mike Swaney, Mina Hamada, Paul Daly, Ricard Casabayó Carbonell, Rina Ota, Stefanie Herr, Tamara Zaitseva, Xavier Vilagut Ibáñez, i Zosen, entre d'altres. El 2013, els artistes pagaven 100 euros al mes, la qual cosa suposava el 60% del pressupost del centre.
El setembre de 2019 va celebrar el seu vintè aniversari. Convertida principalment en un centre d’investigació i experimentació artístiques, La Escocesa obre setmanalment les seves portes amb diverses activitats públiques que apropen a públics diversos als processos d’investigació que s'hi realitzen.

## Descripció

Hi ha tallers, estudis, equips i materials dels artistes. El 2017 tenia 21 tallers. A la segona planta hi ha un espai polivalent amb ordinadors i la nau alta, amb 12 espais. Disposen també de l'Espai M, que acull exposicions d'art emergent.

## Bibliografia

* Checa Artasú, Martí «La Escocesa, un espai fet a cop d’innovar». Icària. Papers de l’Arxiu històric del Poblenou, núm. 11, 2006, pàg. 11-13.

## Referències

* ↑ «Web Oficial de l'Ajuntament de Barcelona». Arxivat de l'original el 12 de febrer 2015. [Consulta: 11 febrer 2015].
* ↑ BARCELONA, ANNALISA PALUMBO /. «Una fábrica artística que produjo tejidos» (en castellà), 31-03-2015. [Consulta: 17 agost 2019].
* ↑ Checa Artasú, 2006, p. 13.
* ↑ «Les cases grans de l’art: residències i fàbriques de creació», 30-11-2018. [Consulta: 17 agost 2019].
* ↑ «Projectes de Barcelona laboratori». "Nous Accents 2006: Pla Estratègic de Cultura", 2006, pàg. 55. Arxivat de l'original el 2015-09-23 [Consulta: 12 febrer 2015].
* 1 2 3 Larrégola, Maria Gràcia «La Escocesa: fàbrica de creació». Núvol, 25-01-2013.
* ↑ «Mapa Creatiu de Poblenou. Entitats artístiques del Poblenou de Barcelona». Arxivat de l'original el 12 de febrer 2015. [Consulta: 11 febrer 2015].
* ↑ Savall, Cristina «Barcelona inicia la resurrección del Detroit del Poblenou». El Periódico, 31-08-2017.
* ↑ Redacción y EFE «Barcelona compra el 93% de la fábrica La Escocesa para construir vivienda pública». La Vanguardia, 30-08-2017.